চীন দেশৰ উদ্যোগশীল ব্যক্তি তথা এপিইউএছ গ্ৰুপৰ প্ৰতিষ্ঠাপক আৰু মুখ্য কাৰ্যবাহী বিষয়া টাও লী বৰ্তমান ভাৰতবৰ্ষত। টাও লীসহ আৰু ৫ গৰাকী শীৰ্ষ বিষয়াই ভাৰতৰ ন-উদ্যোগীসকলক প্ৰেৰণা তথা অৰ্থনৈতিক দিশত সহায় কৰাৰ বাবে কেতবোৰ পদক্ষেপ হাতত লৈছে। ৩০০ কোটি টকাৰ এক পৰিকল্পনাৰে তেওঁলোকে প্ৰতিটো নতুন ষ্টাৰ্ট-আপৰ বাবেই ১ কোটিৰ পৰা ৫ কোটি টকাৰ বিনিয়োগৰ পৰিযোজনা কৰিছে। এনড্ৰইড ফোনৰ সুৰক্ষাৰ ব্যৱস্থা কৰা ষ্টাৰ্ট-আপ কোম্পানী কিইহো ৩৬০ ৰ প্ৰাক্তন উপ-মুখ্য কাৰ্যবাহী টাও লীক চীন দেশত মোবাইল ফোনৰ সুৰক্ষাৰ জনক আখ্যা দিয়া হয়। কিইহোক আন্তৰাষ্ট্ৰীয় ক্ষেত্ৰত সফল কৰা টাওয়ে একে পদ্ধতিৰে এপিইউএছ গ্ৰ্ৰুপকো সফল কৰিবলৈ সক্ষম হৈছে। সমগ্ৰ বিশ্বজুৰি এপিইউএছ গ্ৰুপে প্ৰস্তত কৰা এনড্ৰইড ফোনৰ ব্ৰাউজাৰ তথা আন ছফটৱেৰসমূহ ব্যৱহাৰ কৰা লোক (ইউজাৰ) সমগ্ৰ বিশ্বত ৫১০ মিলিয়ন আছে আৰু ইয়াৰে ভিতৰত ভাৰতত ইয়াৰ ইউজাৰ ৩০ মিলিয়ন আছে। এই সংখ্যা পৰৱৰ্তী ১২ মাহত ৮০ নিযুতলৈ নিয়াৰ পৰিকল্পনা কৰা হৈছে। ইয়াৰ বাবে কৰিবলগীয়া সকলো গৱেষণা আৰু সংলগ্ন ষ্টাৰ্ট-আপসমূহতো বিনিয়োগ কৰিবলৈ প্ৰস্তুত হৈছে এপিইউএছ গ্ৰুপ। টাও লীয়ে কয় যে ভাৰতত মোবাইল ইন্টাৰনেট ব্যৱহাৰ কৰা লোকৰ সংখ্যা অধিক। আৰু এই কথাটোৱে তেওঁলোকক অধিক ব্যৱসায় সম্প্ৰসাৰণত সহায় কৰিব। ভাৰতত তেওঁলোকে সম্মুখীন হবলগীয়া স্থানীয় সমস্যসমূহ দূৰ কৰিবলৈ দেশৰ ষ্টাৰ্ট-আপ সমূহৰ সহায় লব। এপিইউএছৰ ওচৰত থকা আন্তৰাষ্টীয় অভিজ্ঞতাই আৰু ভাৰতৰ স্থানীয় ষ্টাৰ্ট-আপবোৰৰ সহায়ে কোম্পানীটোক গ্ৰাহকৰ ওচৰলৈ নিয়াত সহায় কৰিব। টাও লীৰ লগত অহা আন এগৰাকী শীৰ্ষ বিষয়া ফেং ডেঙে জনোৱা মতে ভাৰতত ইন্টাৰনেট ব্যৱহাৰকাৰীৰ সংখ্যা অধিক। আৰু এই ক্ৰেতাসকলক আগত ৰাখিয়েই এপিইউএছৰ ব্যৱসায় বিস্তাৰৰ লক্ষ্য আছে। তেওঁ কয় যে এই সংখ্যা ২০০৫ চনত চীনৰ দেশৰ ইন্টাৰনেট ব্যৱহাৰ কৰা লোকৰ সংখ্যাৰ লগত তুলনা কৰিব পাৰি। তেওঁ লগতে কয় যে এই পৰ্যায়তে ভাৰততো ইন্টাৰনেট ব্যৱহাৰ কৰা লোকৰ সংখ্যা বৃদ্ধি পাবলৈ ধৰিছে। অধিক পৰিমাণৰ ষ্টাৰ্ট আপ, এঞ্জেল ব্ৰকাৰৰ বৃদ্ধিয়ে ভাৰতৰ বাবে সুখবৰ কঢ়িয়াই আনিছে। ২০০৫ চনত স্থাপিত হোৱা ৰেডপইন্ট চাইনাৰ প্ৰতিষ্ঠাপক ডেভিড য়ুয়ানে আমেৰিকা যুক্তৰাষ্ট্ৰত ব্যৱসাযিক সময় কটোৱাৰ পাছত ভাৰতত মনোনিৱেশ কৰি মতপোষণ কৰে ভাৰতত ষ্টাৰ্ট-আপবোৰে সংখ্যাগত দিশৰ ওপৰত অধিক গুৰুত্ব দিয়া দেখা যায়। পৃথিৱীৰ অন্য দেশৰ তুলনাত ভাৰতৰ এই ধাৰা সচাঁকৈয়ে লক্ষ্যণীয়। টাও লী তথা তেওঁৰ লগত অহা শীৰ্ষ বিষয়াসকলে ভাৰত আৰু চীনৰ মাজৰ বজাৰৰ পৰ্যালোচনা কৰি ইয়াক তিনিটা ভাগত বিভক্ত কৰিছে। ২০০০ পৰা ২০০৬ চনলৈ থকা পৰ্যায়টোক কপী টু চাইনা বা চীনৰ অনুকৰণ বুলি কব পাৰি। এই সময়ছোৱাত সফলকাম ইন্টাৰনেট মডেল সমূহ চীন দেশত অনুকৰণ কৰা হৈছিল। ২০০৬ পৰা ২০১৪ চনলৈ থকা সময়ছোৱাত ই-কমাৰ্ছ তথা চাৰ্ছ ইঞ্জিনৰ বহুল প্ৰয়োগৰ ওপৰত গুৰুত্ব দিয়া হৈছিল। ২০১৪ চনৰ পৰৱৰ্তী পৰ্যায়টোত চীনৰ স্থানীয় ফাৰ্মসমূহ আন্তৰ্জাতিক ক্ষেত্ৰলৈ ধাৱমান হৈছে। ইয়াৰ জৰিয়তে আন্তৰ্জাতিক পৰ্যায়ত বিজনেছ লীডাৰ তৈয়াৰ কৰাই হৈছে তেওঁলোকৰ লক্ষ্য।